A PÉCSI TUDOMÁNYEGYETEM BÖLCSÉSZETTUDOMÁNYI KARÁNAK 

HABILITÁCIÓS SZABÁLYZATA

A PTE Bölcsészettudományi Kar Kari Tanácsa az alábbi kari Habilitációs Szabályzatot alkotja. 

Általános és szervezeti rendelkezések

1.§ Jelen szabályzatot a felsőoktatásról szóló 2005. évi CXXXIX. tv., valamint a habilitációs eljárás általános szabályairól szóló a PTE SzMSz 4. számú melléklet 9. rész, valamint a doktori iskola / szakmailag illetékes doktori program belső szabályzatainak rendelkezéseivel együtt kell alkalmazni. 

2.§ A karon habilitációs eljárást az akkreditációval rendelkező tudományágakban lehet folytatni.

3.§ A kari habilitációs eljárás lefolytatásában részt vesznek:

a) a Kari Doktori és Habilitációs Tanács,
b) a karon akkreditált doktori iskolák és doktori iskola / szakmailag illetékes doktori program tanácsok.

I. A Kari Doktori és Habilitációs Tanács

4.§ A Kari Tanács által megválasztott Kari Doktori és Habilitációs Tanács ellátja a kari doktori és habilitációs feladatokat.

5.§ (1) A KDHT döntéseit a doktori iskola/a szakmailag illetékes doktori program tanácsa készíti elő.

(2) A doktori iskola / szakmailag illetékes doktori program tanácsa javaslatot tesz a KDHT-nak a habilitációs eljárás megindítására illetve annak sikeressége esetén a doktor habil cím odaítélésére.

6.§ A Kari Doktori és Habilitációs Tanács működésének főbb szabályait és eljárási rendjét ügyrendjében önállóan állapítja meg.

7.§ (1) A Kari Doktori és Habilitációs Tanács habilitációs hatásköre és feladatai: 

a) döntés a habilitációs eljárás megindításáról,
b) a pályázatok formai szempontból történő vizsgálata,
c) javaslattétel az EHHB részére az eljárásra bocsátás kérdésében,
d) a doktori fokozattól eltérő új tudományágban habilitáció engedélyezése,
e) javaslattétel az EHHB-nak a habilitáció elfogadására, 
f) a kari Habilitációs Szabályzat végrehajtása céljából szükséges ügyrend, belső szabályzatok megalkotása,
g) a kari Habilitációs Szabályzat hatályosulásának ellenőrzése, javaslattétel a Szabályzat módosítására.

II. A habilitációs eljárás menete

1. A habilitációs eljárás megindítása

8.§ (1) A habilitációs eljárást pályázat benyújtásával lehet megindítani. Az eljárás megindításának feltételeit e szabályzat 1. számú melléklete tartalmazza. 
a) A külföldön szerzett tudományos – Ph.D - fokozatot előzetesen 
honosítási eljárás keretében el kell ismertetni.

b) A habilitációs pályázat a doktori iskola/ a szakmailag illetékes 
doktori program tanácsa előzetes jóváhagyása után idegen nyelven 
is benyújtható, és az eljárás a KDHT által engedélyezett - a doktori 
iskola/ a szakmailag illetékes doktori program tanácsának   javaslatára - idegen nyelven is lefolytatható. Ezek 
a nyelvek (angol, német, francia, orosz, spanyol, olasz)

(2) Habilitáció általában a pályázó doktori fokozatának megfelelő tudományágban kérhető. Ettől csak abban az esetben lehet eltérni, ha a pályázónak a fokozat megszerzése óta kifejtett tudományos tevékenysége ezt egyértelműen indokolja. Új tudományágban a habilitációt a doktori iskola / szakmailag illetékes doktori program tanácsának javaslatára a Kari Doktori és Habilitációs Tanács engedélyezheti. 

(3) A habilitációs kérelmet a jelölt a doktori iskola/a szakmailag illetékes doktori program vezetőjéhez nyújtja be, a döntést a doktori iskola / szakmailag illetékes doktori program tanácsa hozza.

(4) A kérelmet a doktori iskola/a szakmailag illetékes doktori program tanácsa bírálja el.

(5) Az eljárás megindításával kapcsolatos ügyviteli feladatokat a doktori iskola/a szakmailag illetékes doktori program tanácsának titkára végzi. 

(6) Az eljárást a pályázat benyújtásától számított egy éven belül be kell fejezni. A jelölt a nyilvános előadás kitűzéséig bármikor visszavonhatja pályázatát.

(7) Az ismeretátadó készséget bizonyító tantermi előadás és a tudományos előadás lefolytatásának rendjét, valamint az idegen nyelvű előadói készség követelményeit a doktori iskola / szakmailag illetékes doktori program ügyrendje – ügyelve a szakma specifikus eltéréseire– tartalmazza.

9.§ A nyilvános eljárás megindítására a doktori iskola/a szakmailag illetékes doktori program tanácsának javaslata alapján a KDHT elnöke tesz javaslatot. 

2. A nyilvános eljárás 

10.§ A doktori iskola / az illetékes doktori program tanácsa javaslata alapján a nyilvános eljárás megindítására a Kari Doktori és Habilitációs Tanács elnöke tesz javaslatot az EHHB-nak. 

11.§ A Doktori és Habilitációs Tanács az előadás időpontját úgy hagyja jóvá, hogy az lehetőleg a pályázat benyújtását követő hat hónapon belül legyen és a jelöltnek a felkészülésre legalább 30 nap álljon rendelkezésre. 

12.§ Az ismeret átadó készséget bizonyító tantermi előadás és tudományos előadás lefolytatásának rendjét, valamint az idegen nyelvű előadói készség követelményeit a Kari Doktori és Habilitációs Tanács fogadja el.

13.§ Az előadásokról és a szakmai vitáról jegyzőkönyvet kell készíteni, melynek mellékleteként csatolni kell a jelenléti ívet. A jegyzőkönyv tartalmi és formai követelményeit a Kari Doktori és Habilitációs Tanács határozza meg. 

14.§ Akadémiai doktori címmel rendelkező pályázó esetén a tudományos előadástól és annak idegen nyelvű összefoglalójától eltekint a doktori iskola, a tantermi előadást azonban mindenképpen meg kell tartani. Az eljárás további menetére vonatkozóan azonban mindenben ugyanúgy a hatályos rendelkezések alkalmazandóak.

15.§ A habilitációs eljárás a doktori iskola/ a szakmailag illetékes doktori program habilitációs szabályzatában foglaltaknak megfelelően zajlik.

3. Döntés a doktor habil cím odaítéléséről 

16.§ A Kari Doktori és Habilitációs Tanács zárt ülésen nyílt szavazással foglal állást arról, hogy javasolja-e a doktor habil. cím odaítélését. A támogató javaslathoz a szavazatok kétharmada szükséges.

17.§ A „doktor habil.” cím odaítélését támogató javaslatot az EHHB ülésén a doktori iskola vezetője referálja, akadályoztatása esetén a Kari Doktori és Habilitációs Tanács elnökét kérheti fel helyettesítésére.

III. A habilitációs oklevél

18.§ A habilitációs oklevelet az egyetem állítja ki.

IV. A habilitált doktor jogai és kötelezettségei

19.§ A habilitált doktor jogait és kötelezettségeit az SzMSz 4. számú melléklet 9. rész 162.§-a tartalmazza. A habilitált doktortól elvárható az általános szempontokon túl a kar hírnevének öregbítése és annak megfelelő magatartás tanúsítása is. 

V. Jogorvoslatok

20.§ A habilitációs eljárás során hozott kari döntések ellen a jelölt 15 napon belül fellebbezéssel élhet az EHHB-nál. 

21.§ A fellebbezést a Kari Doktori és Habilitációs Tanácshoz kell benyújtani. A Tanács Elnöke a fellebbezésben foglaltakat köteles megvizsgálni és a fellebbezést véleményével együtt az EHHB-nak megküldeni. 
Záró és hatálybaléptető rendelkezések

24.§ (1) Jelen szabályzat 2008. június 11. napján lép hatályba.

(2) Jelen szabályzat hatályba lépésével egyidejűleg a 2001. március 14-én hatályba lépő PTE BTK Habilitációs Szabályzata és mellékletei hatályukat vesztik.

25.§ Jelen szabályzat rendelkezéseit a hatályba lépést követően megindult eljárásokra vonatkozóan kell alkalmazni. 

Pécs, 2008. június 11.

Dr. Somos Róbert sk.
dékán

Záradék: Jelen szabályzatot a PTE BTK Kari Tanácsa 2008. június 11-ei ülésén fogadta el.

									Dr. Somos Róbert sk.
										dékán

1.	számú melléklet

Habilitációs feltételek és a pályázat kellékei a PTE Bölcsészettudományi Karán

Az egyes doktori iskolák, illetve az iskolákon belül az egyes programok eltérő sajátosságaira tekintettel az egységes követelményrendszer csak a legáltalánosabb feltételeket tartalmazza. A doktori iskolák saját követelményrendszerben specifikálják feltételeiket.

1) Kandidátusi vagy PhD oklevél. Külföldön szerzett tudományos fokozat honosítási határozata.

2) A PTE BTK-n a tudományos (PhD) fokozat megszerzéséhez szükséges nyelvismeretet igazoló okmányok másolata. Külföldi pályázó esetén a jelölt anyanyelvén kívül egy felsőfokúnak megfeleltethető élő világnyelv ismeretéről szóló bizonyítvány.

3) Két külső tudományos fokozattal rendelkező habilitált bíráló ajánlása.  Lehetőség szerint egyikük a MTA doktora tudományos címmel kell rendelkezzen.

4) Publikációs minimum:

a) Két monográfia, melyek közül az egyik megjelent könyv, a 
másik megjelent vagy megjelenés alatt lévő könyv (mely utóbbi 
esetben a kiadó írásos nyilatkozata szükséges a kézirat 
elfogadásáról);
b) vagy 5 impakt faktorral is rendelkező tanulmány, továbbá 20, 
folyóiratban vagy tanulmánykötetben megjelent szakközlemény.

5) Szakterülettől függően a teljesítmény hazai és nemzetközi visszhangjának dokumentálása.

6 ) A PhD fokozat megszerzése (külföldön szerzett fokozat esetében annak honosítása) óta egyetemi oktatással eltöltött legalább 5 év. Főiskolai oktatói, kutatóintézeti, alkalmazás esetén legalább 7 év tanítási gyakorlat.

7) Tudományos szakmai önéletrajz, publikációs jegyzék, különös tekintettel az idézettség kimutatására.
8) Nem PTE pályázó esetén hatósági erkölcsi bizonyítvány. Külföldi pályázó esetén az adott állam által kiadott ezzel ekvivalens hatósági igazolás.

9 ) A habilitációs eljárás díjának befizetését igazoló bizonylat másolata.

2.	számú melléklet

A habilitációs eljárást kezdeményezők által fizetendő eljárási díj, és a habilitációs eljárásban részt vevők számára kifizetendő díjak

A díjak számítási alapja a mindenkori oktatói pótlékalap összege.
(Tájékoztatásul: a pótlékalap összege 2008-ban  20. 000 Ft)

1.	Habilitációs eljárási díj
-	magyar nyelvű pályázati anyag esetén a mindenkori oktatói pótlékalap 10 szerese
-	idegen nyelvű pályázati anyag esetén az oktatói pótlékalap 16 szorosa

2.	A habilitációs eljárásban részt vevők minimális díjazása:
-	opponensek: az oktatói pótlékalap 1 szerese
-	a bíráló bizottság elnöke: az oktatói pótlékalap 1 szerese
-	a bíráló bizottság tagjai: az oktatói pótlékalap ½ része